টিউশন থেকে পড়ে ফিরছিল দুই ছাত্র। পথেই দেখা কোচ আলেয়ান্দ্রো মেনেনডেজের সঙ্গে। সাইকেল থেকে নেমে পড়ল চিংড়িহাটার শ্যামাপ্রসাদ মুখার্জী ইন্সটিটিউশনের দুই ছাত্র। দেখে গাড়ির কাচ নামিয়ে দিলেন ইস্টবেঙ্গলের স্প্যানিশ কোচ।

এই বিষয়ে অন্যান্য খবর

স্প্যানিশ কোচের হাত ধরেই সাত ম্যাচের শাপমুক্তি ইস্টবেঙ্গলে
৫ গোল, জমজমাট ডার্বির রং লাল-হলুদ, রেড কার্ডে ডুবল নৌকো


রাত আটটায় যুবভারতী সংলগ্ন বাইপাসের রাস্তা সাক্ষী থাকল বিরল দৃশ্যের। সদ্য জিতেছেন বহুপ্রতীক্ষিত ডার্বি। কোচ আলেয়ান্দ্রোর হাত ধরে ইতিহাস তৈরি হয়েছে, চূর্ণ হয়েছে মিথ। তারপরে মিনিট পনেরোর সাংবাদিক সম্মেলন। সারাদিনের পরিশ্রম শেষে ক্লান্ত আলেয়ান্দ্রোর চেহারা যখন যুবভারতীতে থেকে বেরোলেন তখন সঙ্গী সাপোর্ট স্টাফ কার্লোস নোদার পাজ এবং মারিও রিভেরা।
এমনই অবস্থায় দেখা অষ্টম শ্রেণির প্রণব নন্দী ও দশম শ্রেণির গোপাল রায়ের। ইস্টবেঙ্গলের অন্ধভক্ত দু’জনেই যুবভারতীতে বিরতি পর্যন্ত ম্যাচ দেখে টিউশন পড়তে গিয়েছিল। তারপরে বাড়ি ফেরার পথে একরাশ বিস্ময়!
আলেয়ান্দ্রো কাচ নামালেন, জিজ্ঞাসা করলেন কেমন লেগেছে খেলা! বিস্ময়ে বাকরূদ্ধ দুই যুবক মোহাবিষ্টের মতো কেবল বাড়িয়ে দিলেন অটোগ্রাফের খাতা! সামনের সিগনালে সবুজ সঙ্কেত! আলেয়ান্দ্রোর চারচাকা এগোল। আবার থামল লালবাতি দেখে।
দেখুন ভিডিও...
 

যে প্রজন্ম জানে সেলফি-র অর্থ, সেখানে অটোগ্রাফ কেন? অষ্টম শ্রেণির ছাত্র প্রণব বলছিলেন, ‘‘এখনও নিজের মোবাইল ফোন নেই। তাই অঙ্ক খাতার পাতাই ভরসা।’’ বন্ধু গোপাল তখনও বিড়বিড় করছেন, জীবনের সেরা উপহারটা এবার পেয়ে গেলাম। স্বপ্নেও ভাবিনি কোচের কাছ থেকেই এমন উপহার পাব, তা-ও আবার ডার্বি জয়ের পরে।’’